Լուսաքիմիա

Լուսաքիմիա, քիմիայի բաժին, ուսումնասիրում է լույսի ազդեցությամբ ընթացող քիմիական ռեակցիաները։ Լուսաքիմիան սերտորեն առնչվում է օպտիկայի և օպտիկական ճառագայթումների հետ։ Լուսաքիմիան որպես գիտության ինքնուրույն բնագավառ ձևավորվել է XX դարի 20-30-ական թվականներին, Էյնշտեյնի լուսաքիմիական օրենքի հայտնագործումից հետո։ Մոլեկուլը լույսի քվանտ կլանելիս հիմնական վիճակից անցնում է գրգռվածի և մտնում քիմիական փոխազդեցության մեջ։ Այդ սկզբնական լուսաքիմիական ռեակցիայի նյութերը հաճախ տարբեր երկրորդական ռեակցիաների են մասնակցում (այսպես կոչված մութ ռեակցիաներ)՝ առաջացնելով վերջնանյութեր։ Այդ տեսակետից էլ լուսաքիմիան կարելի է ձևակերպել որպես լույսի քվանտով գրգռված մոլեկուլի քիմիա։ Երբեմն գրգռված մոլեկուլի քիչ կամ նշանակալի մասը չի մտնում լուսաքիմիական ռեակցիայի մեջ, այլ վերադառնում է հիմնական վիճակի՝ ապաակտիվացման տարբեր տեսակի լուսաֆիզիկական պրոցեսների հետևանքով։ Որոշ դեպքերում այդ պրոցեսներն ուղեկցվում են լույսի քվանտի արձակումով (Ֆլուորեսցենցիա կամ ֆոսֆորեսցենցիա)։

Լուսաքիմիա
Քիմիայի բաժիններ